《捣衣曲》
清代·李子荣

梧桐落金井，蟋蟀鸣房帏。风物凄以变，逝晷不能追。

自从俦侣凄，梦寐想容徽。含情理瑶翠，开箧视裳衣。

曳带下空櫩，缓步出中闺。秋砧勤拂拭，急杵繁且哀。

响随凉飙起，思逐孤云飞。挥手难为忆，顾影空自依。

作者简介：李子荣，字杜生，衡山人。光绪丙戌进士，改庶吉士，授双流知县。有《荷塘诗文钞》。